*Projekts*

LATVIJAS REPUBLIKAS MINISTRU KABINETS

2021. gada\_\_. \_\_\_\_\_\_\_ Noteikumi Nr.

Rīgā (prot. Nr. .§)

**Grozījumi Ministru kabineta 2008. gada 29. septembra noteikumos Nr. 800 “Kārtība, kādā iesniedz un izskata pilno un saīsināto ziņojumu par tirgus dalībnieku apvienošanos”**

Izdoti saskaņā ar Konkurences likuma 15. panta piekto daļu

1. Izdarīt Ministru kabineta 2008. gada 29. septembra noteikumos Nr. 800 ”Kārtība, kādā iesniedz un izskata pilno un saīsināto ziņojumu par tirgus dalībnieku apvienošanos” (Latvijas Vēstnesis, 2008, 154. nr.; 2013, 188. nr.) šādus grozījumus:

1.1. svītrot noteikumu tekstā vārdus “un faksa”;

1.2. izteikt 4. punktu šādā redakcijā:

“4. Ziņojuma saņemšanas diena ir diena, kad padomē saņemts pilns vai saīsināts ziņojums, kas atbilst šo noteikumu prasībāmun ir samaksāta valsts nodeva par apvienošanās darījuma izvērtēšanu. Ja mēneša laikā līdz kāda no Konkurences likuma 16. panta pirmajā daļā minēto lēmumu pieņemšanai padome konstatē, ka ziņojums neatbilst iepriekš minētajām prasībām, padome, konstatējot nepilnības, nekavējoties rakstiski informē par to ziņojuma iesniedzēju (turpmāk – iesniedzējs). Tādos gadījumos ziņojuma saņemšanas diena ir diena, kad padomē saņemta pilnīga informācija.”;

1.3. izteikt 6. punktu šādā redakcijā:

“6. Vienu vai vairākus tādus apvienošanās darījumus, kas divu gadu laikā notiek starp tiem pašiem tirgus dalībniekiem, uzskata par vienu apvienošanos, kas rodas dienā, kad notiek pēdējais darījums.”;

1.4. izteikt 18. punktu šādā redakcijā:

“18. Ziņojumā norāda šādu informāciju:

18.1. par katru iesniedzēju:

18.1.1. nosaukumu, reģistrācijas numuru komercreģistrā vai – ārvalstu komersantiem – reģistrā, kas pielīdzināms komercreģistram. Fiziska persona norāda vārdu, uzvārdu un personas kodu;

18.1.2. juridisko adresi, tālruņa numuru, e-pasta adresi, tās kontaktpersonas vārdu, uzvārdu un amatu, kas kompetenta risināt apvienošanās jautājumus. Fiziska persona norāda deklarētās dzīvesvietas adresi, tālruņa numuru un e-pasta adresi;

18.1.3. pašreizējos un plānotos darbības veidus;

18.2. par pārējiem apvienošanās dalībniekiem:

18.2.1. nosaukumu, juridisko adresi, tālruņa numuru, e-pasta adresi, tās kontaktpersonas vārdu, uzvārdu un amatu, kas kompetenta risināt apvienošanās jautājumus;

18.2.2. pašreizējos un plānotos darbības veidus;

18.3. apvienošanās dalībnieka pilnvarotās personas vārdu, uzvārdu, amatu, korespondences adresi, tālruņa numuru, e-pasta adresi, tīmekļa vietnes adresi.

18.4. apliecinājumu par apvienošanās neatbilstību paziņošanas Eiropas Komisijai kritērijiem.

18.5. informāciju, vai apvienošanās ir paziņota vai to ir plānots paziņot citās valstīs.”

1.5. papildināt 20. punktu aiz vārda “teritorijā” ar pieturzīmi un vārdiem “, ietverot arī detalizētu apgrozījuma aprēķinu”;

1.6. izteikt 21. un 22. punktu šādā redakcijā:

“21. Par apvienošanās juridiskajiem, finansiālajiem un ekonomiskajiem aspektiem ziņojumā norāda:

21.1. apvienošanās darījuma detalizētu aprakstu un veidu atbilstoši [Konkurences likuma](https://likumi.lv/ta/id/54890-konkurences-likums) [15. panta](https://likumi.lv/ta/id/54890-konkurences-likums#p15) pirmajai daļai;

21.2. paredzētos nozīmīgākos apvienošanās procesa posmus un to termiņus;

21.3. konkurences ierobežojumus, kas tieši saistīti un nepieciešami apvienošanās īstenošanai, to veidus un termiņus;

21.4. ekonomisko mērķi un pamatojumu.

22. Par konkrētajiem tirgiem norāda šādu informāciju (vienlaikus norādot informācijas avotus):

22.1. tirgus, kuros darbojas apvienošanās dalībnieks;

22.2. vērtējumu par apvienošanās rezultātā ietekmētajiem tirgiem iepriekšējā gadā:

22.2.1. tirgus lielumu pēc apgrozījuma (*euro*) un pēc apjoma (vienībās), ja ir šāda informācija;

22.2.2. katra apvienošanās dalībnieka aptuveno tirgus daļu procentos pēc apgrozījuma un pēc apjoma;

22.3. iespējamās pozitīvās un negatīvās sekas attiecībā un konkurenci.”;

1.7. papildināt noteikumus ar 23.6. un 23.7. apakšpunktu šādā redakcijā:

“23.6. īsu nekonfidenciālu apvienošanās aprakstu, kuru padome izmantos sabiedrības informēšanai par plānoto apvienošanos padomes tīmekļa vietnē. Aprakstā norādāma sekojoša informācija:

23.6.1. apvienošanās darījuma dalībnieki;

23.6.2. īss apvienošanās darījuma apraksts;

23.6.3. ietekmētie tirgi un nozares Latvijas teritorijā;

23.7. visus apvienošanās dalībnieku rīcībā esošus dokumentus attiecībā uz apvienošanās juridiskajiem un ekonomiskajiem aspektiem, kas atspoguļo apvienošanās mērķi un apvienošanās norises posmus.”;

1.8. izteikt 25. punktu šādā redakcijā:

“25. Ziņojumā norāda šādu informāciju:

25.1. par katru iesniedzēju:

25.1.1. nosaukumu, reģistrācijas numuru komercreģistrā vai – ārvalstu komersantiem – reģistrā, kas pielīdzināms komercreģistram. Fiziska persona norāda vārdu, uzvārdu un personas kodu;

25.1.2. juridisko adresi, tālruņa numuru, e-pasta adresi, tās kontaktpersonas vārdu, uzvārdu un amatu, kas kompetenta risināt apvienošanās jautājumus. Fiziska persona norāda deklarētās dzīvesvietas adresi, tālruņa numuru un e-pasta adresi;

25.1.3. pašreizējos un plānotos darbības veidus;

25.2. par pārējiem apvienošanās dalībniekiem:

25.2.1. nosaukumu, juridisko adresi, tālruņa numuru, e-pasta adresi, tās kontaktpersonas vārdu, uzvārdu un amatu, kas kompetenta risināt apvienošanās jautājumus;

25.2.2. pašreizējos un plānotos darbības veidus;

25.3. apvienošanās dalībnieka pilnvarotās personas vārdu, uzvārdu, amatu, korespondences adresi, tālruņa numuru, e-pasta adresi, tīmekļa vietnes adresi;

25.4. apliecinājumu par apvienošanās neatbilstību paziņošanas Eiropas Komisijai kritērijiem;

25.5. informācija par to, vai apvienošanās ir paziņota vai to ir plānots paziņot citās valstīs.”

1.9. papildināt 27. punktu aiz vārda “teritorijā” ar pieturzīmi un vārdiem “, ietverot arī detalizētu apgrozījuma aprēķinu”;

1.10. izteikt 28., 29. un 30. punktu šādā redakcijā:

“28. Par apvienošanās juridiskajiem, finansiālajiem un ekonomiskajiem aspektiem ziņojumā norāda:

28.1. apvienošanās darījuma aprakstu un veidu atbilstoši Konkurences likuma 15. panta pirmajai daļai;

28.2. ekonomisko mērķi un pamatojumu, tai skaitā apvienotā tirgus dalībnieka nākotnes attīstības plānus pēc apvienošanās;

28.3. apvienošanās finansiālo raksturojumu, tai skaitā darījuma apmēru un finansiālos resursus apvienošanās darījuma īstenošanai;

28.4. paredzētos nozīmīgākos apvienošanās procesa posmus un to termiņus;

28.5. konkurences ierobežojumus, kas tieši saistīti un nepieciešami apvienošanās īstenošanai, to veidus un termiņus;

28.6. paredzēto īpašuma, lietojuma tiesību un kontroles struktūru pēc apvienošanās;

28.7. apvienošanās dalībnieku pēdējo divu gadu laikā veiktos apvienošanās darījumus (tai skaitā darījumus, kas nav paziņojami padomei), kas īstenoti ietekmētajos tirgos Latvijas teritorijā.

29. Par konkrētajiem tirgiem norāda šādu informāciju (vienlaikus norādot informācijas avotus):

29.1. tirgus, kuros darbojas apvienošanās dalībnieks;

29.2. tirgus, kurus ietekmējusi apvienošanās.

30. Par katru ietekmēto tirgu norāda šādu informāciju (vienlaikus norādot informācijas avotus):

30.1. vērtējumu par pēdējiem trim gadiem:

30.1.1. tirgus lielums pēc apgrozījuma (*euro*) un apjoma (vienībās);

30.1.2. katra apvienošanās dalībnieka un šo noteikumu 26.1., 26.2. un 26.3. apakšpunktā norādītā tirgus dalībnieka apgrozījums *(euro*) un apjoms (vienībās);

30.1.3. katra apvienošanās dalībnieka un konkurentu tirgus daļu aplēses procentos pēc apgrozījuma (*euro*) un apjoma (vienībās);

30.1.4. importēto (norāda no kuras valstis) preču daudzums pēc apgrozījuma *(euro*) un apjoma (vienībās), ja ir šāda informācija.

30.2. piedāvājuma struktūras raksturojums:

30.2.1. katra apvienošanās dalībnieka cenu noteikšanas un preču izplatīšanas stratēģija;

30.2.2. apvienošanās dalībnieku savstarpējā konkurences intensitāte salīdzinājumā ar to konkurentiem;

30.2.3. konkurētspēju ietekmējošie faktori;

30.2.4. katra apvienošanās dalībnieka veikto pētniecības un inovāciju apraksts un ieguldījumu apmērs par pēdējiem trim gadiem;

30.2.5. katra apvienošanās dalībnieka pētniecības, inovāciju, jaunu produktu ieviešanas vai kapacitātes paaugstināšanas plāni nākamo trīs gadu laikā;

30.2.6. patentus un citas intelektuālā īpašuma tiesības, kuru licenciāts vai licenciārs ietekmētajā tirgū ir apvienošanās dalībnieks un šo tiesību termiņi;

30.3. pieprasījuma struktūras raksturojums:

30.3.1. tirgus attīstības cikls un prognozētā pieprasījuma attīstība tirgū nākamo trīs gadu laikā;

30.3.2. klientu (patērētāju) paradumi un pārorientēšanās barjeras, tai skaitā prognozējamās izmaiņas nākamo trīs gadu laikā;

30.3.3. pircēja varas novērtējums;

30.3.4. katra apvienošanās dalībnieka piecus lielākos klientus par pēdējiem trim gadiem;

30.4. ienākšanas barjeru raksturojums:

30.4.1. būtiskākie ienākušie tirgus dalībnieki un to ietekme uz konkurences procesu par pēdējiem trim gadiem;

30.4.2. ienākšanas barjeru novērtējums;

30.4.3. vērtējums par iespējamo konkurentu ienākšanu nākamo triju gadu laikā un to potenciālo ietekmi uz konkurences procesu;

30.5. tirgu vai nozari pārstāvošās organizācijas, to juridiskā adrese, telefona numurus, elektroniskā pasta adrese un apvienošanās dalībnieku dalība tajās;

30.6. apvienošanās paredzamās sekas:

30.6.1. iespējamās pozitīvās un negatīvās sekas, īpaši attiecībā uz konkurenci;

30.6.2. ietekmi uz preču ražošanu vai izplatīšanu, tehnisko vai ekonomisko attīstību;

30.6.3. apvienošanās atbilstību klientu, patērētāju un sabiedrības interesēm kopumā.”

1.11. papildināt noteikumus ar 32.6. un 32.7. apakšpunktu šādā redakcijā:

“32.6. īsu nekonfidenciālu apvienošanās aprakstu, kuru padome izmantos sabiedrības informēšanai par plānoto apvienošanos padomes tīmekļa vietnē. Aprakstā norādāma sekojoša informācija:

32.6.1. apvienošanās darījuma dalībnieki;

32.6.2. īss apvienošanās darījuma apraksts;

32.6.3. ietekmētie tirgi un nozares Latvijas teritorijā;

32.7. visus apvienošanās dalībnieku rīcībā esošus dokumentus attiecībā uz apvienošanās juridiskajiem un ekonomiskajiem aspektiem, kas atspoguļo apvienošanās mērķi, apvienošanās norises posmus un informāciju par konkurences apstākļiem katrā no ietekmētajiem tirgiem.”;

1.12. papildināt noteikumu VII nodaļu ar 43. punktu šādā redakcijā:

“43. Ziņojumi, kas iesniegti līdz 2022. gada 28. februārim, izskatāmi, piemērojot noteikumu redakciju, kas spēkā līdz 2022. gada 28. februārim.”

2. Noteikumi stājas spēkā 2022. gada 1. martā.

Ministru prezidents A. K. Kariņš

Ekonomikas ministrs J. Vitenbergs

Vīza:

Valsts sekretārs E. Valantis